七马图为贡叔英题
文鲁麟 (Ming)
吾闻渥洼水接银潢碧，产此八骏无人识。当时周满欣得之，要令四海皆辙迹。就中一匹真奇绝，从驾不受黄金羁。一朝逸去收不得，飘忽云霄攒四蹄。其馀七匹皆神骏，一一具有真龙性。五马渡江一马随，龁草饮泉筋骨劲。一马振鬣当风前，目光夹镜尻睢圆。搜身正面如人立，奚奴敏捷那能鞭。玉堂学士萧夫子，笔端猎猎霜风起。金銮草制有馀闲，写此骁腾世无比。中郎爱马仍爱图，朅来一见为嗟吁。致之座右重珍惜，芸窗把玩时卷舒。我今作诗为题品，不见驿骝空见影。安得若此毛骨千万群，扫空沙漠清龙庭。